વિશ્વમાં ભારતનું નામ રોશન કરનાર કંપની રિલાયન્સ ઇન્ડસ્ટ્રીઝમાં અંબાણી પરિવારની નવી પેઢીના આગમનની તૈયારીઓ થઇ રહી છે . આગામી સમયમાં રિલાયન્સનો બિઝનેસ સંભાળનારી નવી પેઢીમાં રિલાયન્સના ડાયરેક્ટર અને ચેરમેન મુકેશ અંબાણીના જોડિયા બાળકો આકાશ અંબાણી અને ઇશા અંબાણીનો સમાવેશ થાય છે . અત્યાર સુધી તો રિલાયન્સ ઇન્ડસ્ટ્રીઝ લિમિટેડની વાર્ષિક બેઠકોમાં પોતાના પિતા મુકેશ અંબાણી , માતા નીતા અંબાણી અને દાદીમાં કોકીલાબેન સાથે આકાશ અને ઇશા કુટુંબના સભ્ય તરીકે નજરે પડતા હતા . પરંતુ મુકેશ અંબાણીના બંને બાળકો હવે આ બેઠકોમાં કંપનીના સભ્ય તરીકે વટભેર ભાગ લઇ શકે એવી સંભાવનાઓ સૂત્રો વ્યક્ત કરી રહ્યા છે . જોડીયા ભાઇ બહેન આકાશ અને ઇશા રિલાયન્સ ઇન્ડસ્ટ્રીઝમાં ટૂંક સમયની અંદર કર્મચારી તરીકે જોડાઇ શકે છે . ઉલ્લેખનીય છે કે રિલાયન્સ ઇન્ડસ્ટ્રીઝ ટૂંક સમયમાં ટેલિકોમ અને રિટેલ ક્ષેત્રમાં વિકાસનું નવું ચરણ શરૂ કરવા માંગે છે અને કંપનીના અધિકારીઓનું કહેવું છે કે બિઝનેસના વિસ્તરણમાં પોતાના પિતાનો સાથ આપવા માટે આ બંને બાળકો તેનું સુકાન સંભાળી શકે છે . સૂત્રોના જણાવ્યા અનુસાર બંને બાળકો પિતાની રાહ પર ચાલી શકે છે . મુંકેશ અંબાણીએ પણ અભ્યાસ પુરો કરી કંપનીમાં કામ કરવાનું શરૂ કર્યું હતું . આકાશને મુકેશ અંબાણી પોતાના પરિવારમાં ટેકનીકનો ઉસ્તાદ માને છે . આકાશ બ્રાઉન યુનિવર્સિટીમાં ગ્રેજયુએટનો અભ્યાસ પુરો કરી પાછો ફર્યો છે . જ્યારે ઇશાએ પણ યેલ યુનિવર્સિટીમાંથી મનોવિજ્ઞાન અને દક્ષિણ એશિયાઇ અભ્યાસની ડીગ્રી મેળવી છે . મુકેશ અને નીતાના ત્રણ બાળકોમાં આકાશ અને ઇશા ટ્વિન્સ છે . જેમાં આકાશ સૌથી મોટો છે . જ્યારે બીજો પુત્ર અનંત સૌથી નાનો છે . રિલાયન્સના સૂત્રોના જણાવ્યા પ્રમાણે આકાશને જે જવાબદારી મળશે તેમાં તે ઓપરેશન્લ બિઝનેસના પાઠ શીખશે અને તેની જવાબદારી લેશે . બદલામાં તેને વેતન મળશે . મોટાભાગના યુવકોની જેમ આકાશ પણ દુરસંચાર કે રિટેલ કારોબારમાં ગ્રાહકોને રૂબરૂ મળવાનુ કામ પસંદ કરી શકે છે .